
VENDIM
Nr. 132, datë 10.8.2020

MBI KUALIFIKIMIN DHE PAJISJEN ME CERTIFIKATË TË GARANCISË SË ORIGJINËS PËR IMPIANTIN E PRODHIMIT TË ENERGJISË ELEKTRIKE “HEC BANJË”, TË SHOQËRISË “DEVOLL HYDROPOWER” SHA

[bookmark: _GoBack]Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar; nenit 16, të ligjit nr. 7/2017, “Për nxitjen e përdorimit të energjisë nga burimet e rinovueshme”; neneve 8 dhe 11 të “Rregullores për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar, me vendimin e Bordit të ERE-s nr. 229, datë 20.12.2019 dhe nenit 19, germa “d”, të “Rregullores për organizimin, funksionimin dhe procedurave të ERE-s”, miratuar, me vendimin nr. 96, datë 17.6.2016, Bordi i Entit Rregullator të Energjisë, (ERE), në mbledhjen e tij të datës 10.8.2020, mbasi shqyrtoi relacionin me nr. 94/1 prot., datë 7.8.2020, të Drejtorisë së Licencimit, Autorizimeve dhe Mbikëqyrjes, lidhur me miratimin e kualifikimit të impianit dhe pajisjen me “Certifikatë të garancisë së origjinës” për impiantin e prodhimit të energjisë elektrike “HEC Banjë”, të Shoqërisë “Devoll Hydropower” sh.a., 
konstatoi se:
- Bordi i ERE-s, me vendimin nr. 88, datë 20.5.2020, ka filluar procedurën për kualifikimin dhe pajisjen me “Certifikatë të garancisë së origjinës”, për impiantin e prodhimit të energjisë elektrike “HEC Banjë”, të shoqërisë “Devoll Hydropower” sh.a.
- Në vijim të kësaj vendimmarrje, me shkresën nr. 684/1 prot., datë 29.5.2020, është kryer njoftimi i vendimit të fillimit të procedurës.
- Shoqëria “OST” sh.a., me shkresën e protokolluar në ERE me nr. 684/3, datë 12.6.2020, ka përcjellë informacionin në lidhje me marrëveshjen e shoqërisë “Devoll Hydropower” sha me OST sh.a.
- HEC Banjë ka filluar veprimtarinë e tij si prodhues në datën 3.9.2016.
- Shoqëria “Devoll Hydropower” sh.a., kërkesën për pajisjen me certifikatën e garancisë së origjinës për impiantin e prodhimit të energjisë elektrike HEC “Banjë”, e ka shoqëruar edhe me dokumentacionin përkatës konform “Rregullores për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i ERE-s, me vendimin nr. 229, datë 20.12.2019.
- Dokumentacioni i këtij aplikimi është tërësisht i plotësuar dhe HEC Banjë i shoqërisë “Devoll Hydropower” sh.a., përmbush të gjitha kriteret për t’u kualifikuar si impiant prodhues i energjisë elektrike dhe për t’u pajisur me certifikatën e garancisë së origjinës.
Për gjithë sa më sipër, Bordi i ERE-s

VENDOSI:

1. Të kualifikojë impiantin e prodhimit të energjisë elektrike “HEC Banjë”, të shoqërisë “Devoll Hydropower” sh.a.
2. Të pajisë me certifikatën e garancisë së origjinës impiantin e prodhimit të energjisë elektrike “HEC Banjë”, të shoqërisë “Devoll Hydropower” sh.a., për një afat 12-mujor.
3. Drejtoria Juridike dhe Zgjidhjes së Mosmarrëveshjeve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim, brenda 7 ditëve nga data e marrjes së vendimit në ERE dhe mund të bëhet ankim në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.
Ky vendim botohet në Fletoren Zyrtare.

